
Vilnius 1938 m. spalių 3 d. 


i metai 


UKI 


=: SAVAITINIS „AIDO“ PRIEDAS ŪKININKAMS ::: 


Daugiau geros valios ir mažiau bylinėjimosi 


Mūsų ūkininkai, rodos, labai ramūs 
žmonės, bet kažin ar rastum kitą kraš- 
tą, kur ūkininkai daugiau landžiotų po 
teismus, nei mūsiškiai. Nuvažiuok bet 
kurian didesnian miestan, o ypač Vil- 
niun, žvilgtelėk į teismų koridorius ir 
sales, pamatysi, kad daugumą teismo 
interesantų ir klijentų sudaro žmonės 
teistis valstybiniame teisme, nei daryti 
savo teismą — atkeršyti savo nuožiūra, 
tačiau ir dažnas landžiojimas ir tąsy- 
masis po teismus blogas dalykas. By- 
linėjimasis teismuose blogas dalykas ūki- 
ninkams pirmiausia tuo, kad teismai 
kaštuoja nemaža pinigų, kurių ūkininkai 
ir taip nedaug turi. Bylinėjantis reikia 
apmokėti teismo išlaidas, o kiek išlei- 
džiama gynėjams, advokatams, kiek iš- 
leidžiama pinigų kelionėms, liudytojams 
ir jų pavaišinimui, kiek sugaištama 
brangaus laiko, kiek prisikarščiuojama 
ir prisinervinama, kol byla pasibaigia. 


Yra, tiesa,klausimų, kuriuos gali tik 
teismas išspręsti, bet dažniausiai į teis- 
mą einama su visai menkais dalykais. 
Kaimynas perarė kiek ežią, gyvulys 
įpuolė pievon — tuojau teismas, kaimy- 
nės susibarė ir išsikoliojo dėl vištos — 
teisman, bernai susistumdė „kuokynėje“ 
—irgi teisman. Šitokių mažų nesusiprati- 
mų kaime, gyvenant kaimynistėje, atsi- 
tinka labai daug, bet negi verta dėl vi- 
sų mažmožių teismuose bylinėtis. Bet, 
deja, mūsų ūkininkai vis labiau teismą 
mėgsta. Dėl bet kokio mažmožio, žiū- 
rėk, kaimynas kaimynui ir graso: „Na, 
palauk, tu toks ir toks, aš tave sūdan 
paduosiu!“ lr paduoda. Paskui, norėda- 
mas bylą laimėti, ieško tinkamų sau 
liudytojų. Dažnai, pats būdamas netei- 
sus, suranda tokių liudytojų, kurie už 
butelį, už pavaišinimą nesidrovi ir krei- 
vai, neteisingai teisme prisiekti. Kartais 
su tokiais liudytojais pasiseka ir byla 
laimėti, Tada nuteistasis nelieka taip 
pat skolingas: arba paduoda apeliaciją, 
arba suranda taip pat tam tikrą progą 
savo skundėją teismui apskųsti dėl] ko- 
kio kito menkniekio. Ir taip bylos tarp 
ūkininkų tesiasi be galo, be krašto. Pro 
teisėjus kasdien pereina eilės skur- 
džiai apsirėdžiusių, dažnai nesočiai pa- 
valgiusių kaimo žmonių, kurie beieško- 
dami dažnai visai nereikalingos „teisy- 
bės“, savo skurdą dar daugiau padidina, 
nes išleidžia bylinėjimuisi ir advoka- 
tams ne tik paskutinius savo skatikus, 
bet dar ir prisiskolina. O juk „skola ne 


rona“ neužgyja, ką pasiskolinai — reikia 
grąžinti, o kai kada ir vėl dėl jos byli- 
nėtis. Dažnai byla, pradėta dėl gaidžio 
ar kito mažmožio, būna pradžia kitų 
kaimyninių nesusipratimų, barnių ir nau- 
jų bylų. Zodžiai „aš tau nedovanosiu“ 
kartais taip giliai įsisunkia į kraują ir 
širdį, kad ir mirdamas dar negali do- 
vanoti ir pamiršti, o mirusio kerštavimo 
bylą perima vaikai, Ir vėl litanija iš naujo. 

Daugumos bylų ir tąsymosi per tei- 
mus pradžia, tai stoka geros valios. Jei 
ūkininkai nesikarščiuotų, jei būtų gerų 
norų ir valios, tai daugelį tarpusavio 
nesusipratimų galima būtų išspręsti ir 
be teismo. Galima juk neaiškūs dalykai 
it tarp savęs išsiaiškinti, o jei tai suin- 
teresuotiems asmenims padaryti per 
sunku, tai galima pasikviesti pagalbon 
nešališki kaimynai, kurie patariamuoju 
balsu pasakys, kieno pusėje daugiau 
teisybės. Jei reikalas kiek rimtesnis, tai 
galima padaryti ir trečiųjų teismas iš 
savo kaimynų ar pažįstamų. Toks teis- 
mas nieko ir nekaštuoja, o sutaikinti su- 
sivaidijusius gali lygiai, kaip ir teismas. 

Savų žmonių trečiųjų teismas geli 
išspręsti ne tik mažmožius, mažesnės 
reikšmės ginčus, pavyzdžiui, paprastus, 
bet dažnai pasitaikančius kaimynistėje 
nesusipratimus, bet ir rimtesnius klau- 
simus, pavyzdžiui, dalinantis tarp bro- 
lių tėvų palikimą, dėl kurio dažniausiai 
kreipiamasi į teismą. Kaime veikia ne 
tik bendri, valstybės nustatyti, įstaty- 
mai, bet ir įsisenėję papročiai. O tuos 
papročius geriausia ir žino patys kaimo 


žmonės. Jų nuomonė gali būti teisin- 
giausia, 

Koki teisiniai klausimai ar ginčai 
kaime bekiltų, ūkininkai privalo pir- 
miausia patys tarp savęs mėginti juos 
išspręsti. O išspręsti galima daug da- 
lykų, jei tik yra geri norai, gera valia 
ir daugiau žmoniškumo. Tegul tik visi 
nenori kito skriaudos, ir daug kuo bus 
galima susitarti. ] teismą reikėtų kreip- 
tis tik tada, kai jau tarp saves ar, pa- 
dedant kaimynams, negalima jokiu būdu 
susitarti. Šitaip darydami, mūsų ūkinin- 
kai parodytų didelį visuomeninį subren- 
dimą, susipratimą, o svarbiausia atliktų 
patys sau didelį darb4— nereikėtų taip 
dažnai, kaip dabar, tąsytis po teismus, 
nereikėtų dažnai visai be jokio rimtes- 
nio reikalo mėtyti sunkiai uždirbtų ska- 
tikų, nereikėtų gaišti laiko ne tik sau, 
bet ir kitiems. O laiko tikrai daug su- 
gaišinama. Teismai yra tik didesniuose 
miestuose, vadinasi, reikia toli važiuoti. 
Teismas bylas nagrinėja tada, kai išei- 
na bylos eilė — kas esti dažnai pačioje 
darbymetėje. Teisman nevažiuosi, gali 
pralošti arba dar ir baudą užmokėti, 
kad neatvykai. Nuvažiuosi,-— paliksi na- 
mus, skubius darbus ne tik pats, bet 
dar ir kitiems — liudytojams reiks nuo 
darbo atsitraukti. Bylos laimėjimas ne- 
tikras, o nuostoliai dėl sugaištos dienos, 
dėl nelaiku atlikto darbo— tikri. O kur 
dar bylos visokios išlaidos? Taigi, turė- 
kime daugiau geros valios ir mažiau 
bylinėkimės teismuose, bus dėl to ir 
naudos daugiau. M. K. 


UKIŠKOS NAUJIENOS 


LIETUVOS VALSTYBĖJE 


Šalins iš ūkių netvarkingus 
ūkininkus : 


Rudens sesijoje Seimui pateiktas 
vienas ūkininkijai labai svarbus įsta- 
tymo projektas, kuris greit bus pa- 
tvirtintas ir įsigalios, pradės veikti. Bū- 
tent, pateiktas žemės valdymui tvarkyti 
įstatymo projektas. Pagal tą įstatymą 
žemės ūkio valdytojas (ūkininkas), ne- 
žiūrint, ar jis bus to ūkio savininkas ar 
nuomotojas, galės būti nuo ūkio paša- 
lintas, jeigu dėl girtavimo, tinginiavimo, 
netvarkingumo, apsileidimo ar kitų blogų 


darbų netinkamai veda ūkį. Pirmiausia 
tokiam  netvarkingam ūkio valdytojui 
bus padarytas įspėjimas. Jeigu įspėtas 
per dvejus metus nepasitaisys, nesusi- 
tvarkys ir ūkį vistiek blogai tvarkys, 
tai apygardos žemės tvarkytojas tuojau 
praneš ipotekos įstaigai, kuri suvaržys 
teises. Tada ūkininkas negali savo ūkio 
išnuomoti, parduoti, dovanoti. Be to, 
bylą perduoda spręsti apygardos žemės 
tvarkymo komisijai. Ši komisija gali 
nuspręsti palikti žemės valdytoją ir to- 
liau valdyti ūkį, jeigu pripažįsta, kad 
žemės valdytojas gali pasitaisyti, gali 
duoti dar vienerius metus laiko ūkiui 

sutvarkyti, kai mato, kad valdytojas 
taisosi ir vis geriau ūkį tvarko ir, be 
to, gali ūkį iš valdytojo atimti ir ati- 
duoti jo sutuoktiniui (žmonai, o kai nuo 
žmonos atimta — vyrui) arba vienam 
žemutinės eilės giminaičiui, jeigu šie 
turi gerų ūkininko privalumų ir nori 
ūkį paimti. Galutinai ši apygardos komi- 
sija gali ūkį parduoti iš varžytinių, gali 
nuo nuomininko prieš nuomos pasibai- 
gimą atimti ir atiduoti savininkui ar ki- 
tam asmeniui. Komisija, nutardama 
atimti ūkį, nustato ūkio vertę. Jeigu 
ūkis parduodamas, tai asmuo, netekęs 
ūkio, gauna nedaugiau, kaip 2'/29/; me- 
tinės išimtinės, skaitant nuo ūkio ver- 
tės, o jeigu ūkį valdyti paima sutuokti- 
nis ar giminaitis, tai asmuo, netekęs 
ūkio, gauna ligi gyvos galvos išlaikymą, 
o jo įpėdiniai dalis pinigais tiek, kiek 
jiems priklausytų nusavintam mirus. 
Tai tik pagrindinė minėto įstatymo mintis. 
Šio įstatymo svarbiausias tikslas—nelei- 
sti nereikalingai terioti, naikinti ūkį, 
Jeigu nešugebi žmoniškai ūkininkauti, 
tai iš ūkio pasitrauk, tegul paims jį 
valdyti toks žmogus, kuris iš to ūkio 
gaus tiek pelno, kad pats gerai pragy- 
vens ir valstybei padės, prisidėdamas 
prie bendros jos gerovės pakilimo. 


Žemės Ūkio darbininkų 
draudimas 


Šiuo metu Lietuvos Valstybės Sei- 
mas svarsto vyriausybės pateiktą nu- 
kentėjusiems nuo nelaimingų atsitikimų, 
dirbančiųjų žemės ūkiuose aprūpinimo 
projektą. Pagal šj įstatymą, kuris atei- 
nančiais metais jau galios, žemės ūkio 
darbininkai, amatininkai, tarnautojai, 
dirbantieji ūkio valdytojai, vadinasi, ūki- 
ninkai bei jų šeimų nariai, kurie per 
metus nemoka daugiau kaip 60 litų 
valstybinio žemės mokesčio, ištikti ne- 
laimės, gaus tam tikrą piniginę paramą, 
aprūpinimą, kol ta nelaimė bei jos pa- 
sėkos veiks. Taigi pagal šį įstatymą ne- 
laimės ištikti gaus paramą ne vien 
lauko samdomieji darbininkai, bet ir tie, 
kurie nėra samdomi, būtent ūkininkai, 
kurie turi apie 6—12 ha žemės. Pagal 
apytikrius apskaičiavimus per metus 
esti tiek nelaimingų, kad jiems teks iš- 
mokėti apie 1'/ milijono litų. 


Miško eksploatacijos planas 


Neseniai buvo paruoštas šių metų 
miško eksploatacijos planas. Pagal pa- 
ruoštąjį planą 1938/39 metais miško 
eksploatacijos sezone nustatyta iškirsti 
2.200.000 kietmeterių stačio miško (per- 
nai buvo iškirsta 2.500.000 ktm ). Iš to 
miško bus pagaminta 1.530.000 ktm. 
įvairių  sortimentų miško medžiagos 
(pernai buvo pagaminta 1.350.000 ktm.). 

Vietos gyventojų reikalams numa- 
toma atleisti didesnius miško medžia- 
gos kiekus, negu pernai, kad būtų visai 
patenkinti jų pareikalavimai. Sj sezoną 
bus pagaminta apie 500.0C0 ktm. rąstų, 
iš kurių */; bus skiriami vietos gyven- 
tojų, o !/ prekybos ir pramonės reika- 
lams. Eksportinėms Klaipėdos lentpiū- 
vėms bus paskirta apie 120.000 ktm., 
o vietos pramonei 30.000 rąstų ir 80.000 


stačio miško. Kurui bus vartojama me- 
džiaga gaunama retinant miškus, be to, 
bus plečiamas kelmų rovimas, kurių 
šiemet numatoma pagaminti 100 000 
erdmeterių (pernai buvo pagaminta 
60.000 erdmeterių). 


Cukraus gamyba auga 


Neseniai Kaune įvyko akcinės ben- 
drovės „Lietuvos cukrus“ akcininkų 
metinis susirinkimas, per kurį paaiš- 
kėjo, kad cukraus gamybai pernai me- 
tai buvo labai palankūs. Cukriniai run- 
keliai gerai užderėjo, buvo  cukrin- 
giausi visoje Europoje. Suvežti į fa- 
brikus pasisekė sveikus, dėl to ir per- 
dirbti buvo lengva, atsiėjo pigiai. Kiti 
reikalai irgi vyko gerai. Beveik pusė 
reikalingos sėklos buvo išauginta Lie- 
tuvoje. Kurui su pasisekimu buvo daug 
suvartota vietinių durpių, vietoje užsie- 
ninės brangios anglies. Antraeiliai pro- 
duktai: melasa, išspaudos pavyko gerai 
parduoti. Cukraus suvartojimas pernai 
irgi žymiai padidėjo. Dabar turimuose 
2 cukraus fabrikuose pagaminama tiek 
cukraus, kiek jo suvartojama visoje val- 
stybėje. Iki šiol buvo gaminamas tiktai 
smulkus cukrus, todėl iš užsienio šiek 
tiek buvo atgabenama gabalinio cuk- 
raus. Dabar bus gaminamas ir gabalinis. 
Dabar šios bendrovės turtas jau siekia 
15 milijonų litų. Kasmet gaunamas ne- 
mažas pelnas, kurio dalis atidedama 
į atsargos fondą. Sio fondo lėšomis 
manoma statyti trečias cukraus fabri- 
kas. Pernai pelno gauta mažiau, nes 
buvo pakeltas cukraus akcizas, kurį 
ima valstybės iždas.Pernai gauta 725.000 
litų gryno pelno (užpernai 1.200.000 It.), 
kurio '106.000 It. paskirta atsargos fon- 
dui (jame dabar yra 2.600 000 It.), 
360.000 litų akcininkams, 186.0C0 It. 
mokesčiams ir likusius aukoms: Aero- 
klubui 10.0CO0 lt., Jaunųjų Ūkininkų Są- 
jungai 15.000 It. ir t, t. 


įsiskverbė baisioji liga. 


Kaip žinome, Lenkijoje labai paplito 
snukio ir nagų liga. Ji yra labai už- 
krečiama ir kenksminga ne tiktai gy- 
vuliams, nuo kurios jų daug nugaišta, 
bet, kaip manoma, ir žmonėms. Dėl to 


su ja labai kovojama: Tažiau kai kur, 
matomai, yra vsrtojami prasti kovos bū- 
dai, nes liga nenyksta. Taip yra su Len- 
kija. Labai paplitusi ji yra ir Prūsijoje. 
Lietuva, būdama apsupta iš 2 pusių tų 
valstybių, labai stropiai gynėsi nuo šios 
ligos ir iki šiol ta kova gerai pavyko. 
Tačiau neseniai, rugsėjo mėn., buvo 
pastebėta, kad keli Pažaislio (netoli 
Kauno) apylinkės galvijai serga šia bai- 
sia liga. Tuojau buvo padaryti griež- 
čiausi žygiai šiai ligai užkirsti kelią. Su- 
sirgę gyvuliai tuojau užmušti, padaryta 
dezinfekcijos, o visos apylinkės plote 
uždėtas labai griežtas karantinas. Visas 
įtartas rajonas tam tikrų sargų saugo- 
jamas, kad liga nebūtų platinama to- 
liau po apylinkę. Manoma, kad šis pir 
mas baisiosios ligos lizdas pavyks vi- 
sai sunaikinti. Dabar tiriama, iš kur ši 
liga pakliuvo į Lietuvos valstybę. Ma- 
noma, kad ji bus atnešta iš Lenkijos. 
Greičiausiai besilanką turistai atvežė iš 
Lenkijos snukio ir nagų ligos bacilus 
ir užteršė tėnykščius galvijus. 


MŪSŲ KRAŠTE IR KITUR 


Blogas linų pluošto derlius 


Pagai gaunamas žinias iš svarbiau- 
sių mūsų krašto linų gamybos vietų, 
šių metų linų derlius buvo labai blo- 
gas. Pavyzdžiui, Voložino ir Herodzie- 
jaus rajonuose šių metų linų derlius 
yra net per pusę mažesnis už per- 
nykštį. Linų pluoštas yra trumpas ir 
trapus. Vietomis linai šiemet buvo taip 
blogi, kad visai negalima buvo jų rauti, 
bet reikėjo šienauti, 

Kitose vietose, kur linai mirkomi, 
šiemet buvo geras jų derlius. Tačiau 
dėl didelio sausumo nebuvo kur jų mir- 
kyti, todėl teko juos klojėti. 

Visos šios žinios aiškiai paliudija, 
kad šiemet bus daug blogo linų pluošto. 
Todėl reikia laukti, kad blogesniems 
linams bus žemos kainos, nes toki linai 
tinka tik perdirbti į katoniną. Jų pa- 
reikalavimas Lenkijoje yra nedidelis. 

Jau ilgesnį laiką Vilniaus Javų — 
Prekių Birža visiškai nenotavo linų 
pluošto kainų todėl, kad nieks linų iki 
šiol neperka. 


Vaismedžių skiepų sodinimas 


Jau buvu rašyta 17, 18 ir 19 „Ūki- 
ninko“ numeriuose apie sodui vietos 
parinkimą ir paruošimą, apie sodui 
duobių-paruošimą, kuolų įkalimą, skie- 
pų sodinimo laiką, apie vaismedžių at- 
mainas, tinkančias mūsų krašto sąly- 
goms įr apie tai, kaip užsisakyti vais- 
medžių skiepų. Šj kartą norima dar nu- 
pasakoti ir priminti ūkininkams, kaip 
reikia tikslingai pasodinti skiepai į ank- 
sčiau paruoštas jiems vietas. 

Jei duobės medeliams buvo švie- 
žiai kasamos, tai reikia jas prieš sodi- 
nimą visai užkasti, užversti taip, kad 
geroji dirvožemio žemė patektų apa- 


čion duobės, o blogesnė, podirvio že- 
mė, viršun duobės. Dar geriau būtų so- 
dui, kad blogąją žemę išsklaidytume 
po visą dirvą ir visai jos į duobes ne- 
dėtume, o jos vieton privežtume geros 
dirvos žemės iš kitur arba iš duobių 
apylinkės. Zinoma, blogesnė žemė, su- 
kasta duobės paviršiun, per porą metų 
galėtų pasitaisyti, gerai ją patręšus, bet 
pradžioje būtų joje blogiau skiepams 
augti. | duobę reikia primesti tiek pat 
žemės, kiek buvo iš jos iškasta, nors 
nesusigulėjusi žemė visa netilps į duobę 
ir sudarys nedidelį kaupą. Bet tas kau- 
pas vėliau nusės kartu su pasodintu 

ant jo medeliu, kai susigulės žemė ir 
susilygins su dirvos paviršiumi. Jei me- 
deliams duobės buvo senai iškastos ir 
vėl užkastos, tai jose žemė bus jau la- 
biau supuolusi ir nebus tokio kaupo ant 
duobės. 

Kai jau visos duobės yra užkastos, 
tada reikia ant viršaus, viduryje kiek- 
vienos duobės, iškasti nedideles duobu- 
tes medelių šaknims įstatyti. Jei turima 
gerai perpuvusio komposto, gera yra 
duoti jo po dvi Iopetas po kiekvieno 
medelio šaknimis. Jeigu tokio kom- 
posto neturima, geriau nieko nedėti po 
šaknimis, Tada geriau yra, pasodinus 
skiepą, patrešti jį iš viršaus mėšlu. 

Tą mėšlą reikia pridengti plonai že- 
mėmis. Reikia saugoti nedėti mėšlo vi- 
sai arti skiepo stiebo, nes gali nušusti 
jo žievė, reikia mėšlą dėti daugiau j 
šaknų galus, kuriomis kaip tik medelis 
daugiausia ima iš žemės maistą. Jokiu 
būdu negalima mėšlo dėti po medelio 
šaknimis arba betarpiai ant jo šaknų, 
kaip kiti daro, nes galima tik pakenkti 
medeliui. Mėšlas yra geresnis labiau 
perpuves. 

Prieš sodinant, reikia gerai apžiūrėti 
ir aptvarkyti kiekvieno skiepo šaknis. 
Pirmiausia reikia perdaug ilgas storąsias 
šaknis sutrumpinti. Nelygiai nukirstus 
kastuvu storųjų šaknų galus reikia aštriu 
peiliu lygiai nupiauti iki visai sveikos 
vietos. Stengtis, sodinant, nesužaloti 
mažųjų skiepo šaknelių, nes jos yra 
svarbiausios: jomis medelis ima maistą 
iš dirvos. Taip aptvarkius skiepo šak- 
nis, reikia dar panerti jas į molio ir kar- 
Vės mėšlo skiedinį su vandeniu ir tik 
tada galima sodinti. 

Sodinant skiepą, reikia jį taip giliai 
pasodinti, kaip jis prieš tai augo me- 
delyne. Tas yra begalo svarbu, nes pa- 
sodintas medelis pergiliai ar persek- 
liai blogai auga, skursta. Tačiau, ka- 
dangi šviežiai paruoštoje duobėje žemė 
esti nesusigulėjusi ir ji tik per žiemą 
susiguli, tai reikia medelį pasodinti kiek 
sekliau arba, geriau sakant, pasodinti jį 
ant duobės kaupo, kad, kai nusės žemė, 
medelis atsirastų tokiame gilume, kaip 
jis augo medelyne. Žinoma, su žeme 
kartu nusėsta ir medelis. Paprastai duo- 
bėse žemė nusėsta per 10—159/, duo- 
bės gilumo. Taigi, jeigu duobės gilu- 
mas buvo 50 — 60 cm., tai reikia skai- 
tyti kad joje žemė nusės per 5—7cm. 
Todėl tiek centimetrų virš dirvos pa- 
viršiaus reikia skiepą pasodinti sekliau. 
Jeigu duobės buvo senai užkastos ir 
jose žemė buvo gerai sulyta ir nusė- 
dusi, tai tas žemės nuslūgimas bus jau 
daug mažesnis. Tada skiepus reikia so- 
dinti beveik lygiai su dirvos paviršumi. 

Sodinant skiepus, reikia žiūrėti, kad 
tarp šaknų ir po šaknimis neliktų tuš- 
čių, žeme neužpildytų vietų. Todėl iš- 
kastoje duobutėje pirma "reikia supilti 
mažą žemės krūvelę, ant jos pastatyti 
medelį, o jo šaknis lygiai išskirstyti, 
kiek galint, į visas puses. Tada po šak- 
nimis neliks tuščios vietos, ją užpildys 
„ Žemės krūvelė. Ant šaknų ir po šakni- 
mis turi būti puri, minkšta, derlinga 
žemė, kad geriau medelio šaknys pri- 
gytų. Pašodinus kiekvieną medelį, rei- 

kia gausiai palaistyti visu kibiru van- 
dens, kad žemė apgultų visas šaknis ir 
kad nebutų sausa. 

Medelis turi būti sodinamas prie 
kuolo iš šiaurės pusės, kad jo stiebas 
nenukentėtų nuo saulės spindulių kaiti- 
nimo pavasarį ir nuo staigaus tem- 
peratūros svyravimo, nuo ko žievė at- 
šoksta nuo medžio ir medis peršąla. 
Apkasti medelį reikia simetriškai iš visų 
pusių, kad susidarytų ant šaknų nedi- 
delis žemės kaupas,; o ant to kaupo 
padaryti apskritą duobutę aplink me- 


Taip atrodo geras, taisyklingai pasodintas skie- 

pas. Ant skiepo šaknų duota komposto (dvi 

juodos juostos), o iš derlingos žemės padary- 

tas aplink skiepą kaupas. Pavasarį šis kaupas 

atkasamas ir iš jo padaroma lėkštė vandeniui 
sulaikyti. 


delio stiebą, kad joje galėtų susilaikyti 
vanduo. Be to, tas žemės kaupas ap- 
link medelį pirmais metais prieš žiemą 
gali būti tyčia aukštesnis supiltas, kad 
nejsistiprinusios medelio šaknys leng- 
viau galėtų pernešti žiemos šalčius. 


Pavasarį, kai atšyla žemė, tą kaupeli 
atkasame nuo medelio stiebo ir pada- 
rome jo vietoje negilų įdubimą lietaus 
vandeniui susilaikyti, 

Pasodinus medelį, reikia jį tuojau 
pririšti prie kuolo. Kuolas, kaip žinome, 
turi būti įkaltas dar prieš medelio so- 
dinimą, turi būti lygus, kad niekur ne- 
liestų ir netrintų medelio odos. Kuolas 
turi būti kiek žemesnis, kaip medelio 
stiebas iki vainiko, kad nesiektų ir ne- 
trintų medelio šakų. Jei kuolas yra per- 


ilgas, reikia jo viršūnę nupiauti. Ka- 
dangi naujai pasodintas medelis pu- 
rioje žemėje nusėsta kartu su Žžerne, 


todėl jo negalima iškart stipriai pririšti 
prie kuolo. Stipriai pririštas medelis ga- 
lėtų išsirauti: žemė nusėstų, o jo šak- 
nys atsidurtų visai negiliai žemės pa- 
viršiuje, nes medelis būtų lyg pakartas 
ant kuolo. Dėl to reikia pradžioje me- 
delį pririšti laisvai ir taip, kad jis ga- 
lėtų kartu su žeme nusėsti. Piešinyje 
parodytas taisyklingai pasodintas ir 
pririštas medelis. Skiepas neprivalo savo 
stiebu liesti kuolo nė vienoje vietoje. 
Jei yra kreivas, reikia jį pririšti dvie- 
jose ar trijose vietose, kad galima būtų 
ištiesti, Kai medelis apsistovi savo 
vietoje, tada jį reikia pririšti stipriai 
prie kuolo. Skiepų rišimui geriausia 
tinka žilvyčio susukta vytelė, viela su 
kamščių vanikėliu, gumė nuo automo- 
bilio ratų padangos ir šiaudai. 

Prieš žiemą visus medelius reikia 
apsaugoti nuo kiškių, aprišti eglių ša- 
komis arba šiaudais. Anksti pavasarį, 
prieš plaukiant, reikia sutrumpinti vienu 
trečdaliu visas skiepo vainiko šakeles, 
kad geriau skiepas prigytų ir neišdžiū- 
tų. Kadangi persodindami medelį su- 
trumpiname jo šaknis, tai atitinkamai 
turi: e pavasarį sutrumpinti ir jo šakas, 
nes priešingu atveju sutrumpintos me- 
delio šaknys negalėtų išmaitinti išbujo- 
jusių ilgų šakų su lapais. 


Agr. M. Čibiras. 


Sode ir darže rudenį 


Nekalbėsime čia apie daržovių su- 
dorojimą, sutvarkymą, nei apie vaisių 
raškymą bei užlaikymą. Šiuos darbus 
visi mūsų ūkininkai, reikia tikėtis, jau 
padarė. Šiuo kartu pakalbėsime apie 
tuos darbus sode ir darže, kurie dabar 
reikia atlikti, kai jau ir daržovės nuva- 
lytos ir vaisiai nurinkti. 

Darže paprastai dabar galime pa- 
matyti blogiausią vaizdą. Jeigu daržo- 
vės nurinktos, tai po daržą vaikšto 
kiaulės ir kiti gyvuliai, kasinėjasi, kni- 
sinėjasi, verčia, trypia. Jeigu gyvulių 
ir nėra, tai darže pamatysime daugybę 
įvairiausių piktžolių. daržovių liekanų, 
lapų, kotų ir t. t. Tikras piktžolynas ir 
šiukšlynas. Vaizdas labai nemalonus. 
Tačiau ne tik nemalonus, bet ir kenk- 
smingas. Piktžolėms leidžiama suno- 
kinti sėklas ir jas prieš žiemą išsėti. 
Liekanoms leidžiama pūti ir platinti 


įvairias ligas. Dėl to, nors daržovių 
darže ir nėra, bet tuojau daržas reikia 
išvalyti. Jeigu jis tuojau neariamas, tai 
žalias piktžoles reikia nušienauti ar iš- 
rauti ir iš daržo išmesti. Geriausia jas 
sukrauti į komposto krūvą. Visokias 
daržovių liekanas: lapus, šaknis, kotus 
naudingiausia būtų surinkti ir taipgi su- 
mesti į komposto krūvą. Daugelis tų 
liekanų yra užkrėsta įvairiomis ligomis, 
tai ligų lizdai. Dėl to būtų labai nau- 
dinga išmesti juos iš daržo. Kopūstų 
kotai iš karto reikia rauti iš žemės ir 
nešti į komposto krūvą. Palikus kotus 
lauke, leidžiama juose įsigalėti viso- 
kiems kenkėjams ir ligoms. Ypatingai 
stropiai reikia išrinkti kopūstų kotus 
tuo atveju, kai pastebima, kad jie ser- 
ga vėžio liga, tiksliau tariant gumbu. 
Išvalius iš daržo visas liekanas ir 
piktžoles, naudinga dirva tuojau suarti, 

Visi daržai rudenį būtinai reikia suarti, 
Arti reikia giliai, geriausia su pagilin- 
toju, kad nedirbama žemė neišsiverstų 
viršun. Visos daržovės mėgsta giliai su- 
artą Žemę, todėl negalima pagailėti lai- 
ko ir darbo. Taipgi būtų naudinga 
bent dalis daržo rudenį mėšlu patręšti. 
Mėšlas rudenį reikia duoti kopūstams 
agurkams ir morkoms. Mėšlas reikia 
aparti negiliai, kad galėtų supūti. Be to, 
kas 5—7 metai naudinga daržo žemė 
kalkėmis patręšti. Rudenį kalkės nau- 
dingiausia išbarstyti. Tam tikslui laukas 
pirmiausia giliai suariamos, paskui iš- 
barstomos kalkės ir sunkesnėmis akė- 
čiomis ar drapoku sumaišomas su že- 
mėmis. Kalkiuoti galima degtomis kal- 
kėmis ar mergeliu. Ten, kur bus mė- 
žiama arba kur jau pamėžta, kalkių 
duoti negalima. Degtų kalkių duoti 
apie 10 kg vienam arui. Siemet kal- 
kiuotas laukas mėšlu tręšti galima bus 
neanksčiau, kaip pavasarį, o dar geriau 
kitą rudenį. Kalkiuoton vieton pavasarį 
reikia sėti pupelės ir kitos ankštinės 
daržovės. 

Nemažiau darbų rudenį yra ir sode, 
Kai jau vaisiai nurinkti ir iš sodo paim- 
ti, tai tuojau reikia sutvarkyti patys 
vaismedžiai ir sodo žemė. Kai jau lapai 
pradeda geltonuoti ir pamažu kristi, 
tada dar matosi, kurios šakos yra sau- 
sos, o kurios žalios. Visos sausos šakos 
reikia nupiauti. Kartu nupiaunamos ir 
kitos šakos, kurios kryžiuojasi, auga 
į viršų, į vidų, nors jos yra žalios ir 
vaisingos. Kai lapai nukris, visus reikia 
iš sodo pašalinti, nes juose randasi 
daug įvairiausių kenkėjų bei jų lizdų, 
kiaušinėlių. 

Po to sodas tuojau suariamas. Su- 
arti reikia visa sodo žemė, nepaliekant 
jokių ežių, jokių lankelių aplink vais- 
medžius. Kur negalima ar nepatogu pa- 
siekti su plūgu, reikia sukasti lopeta. 
Arimas reikalingas pirmiausia dėl to, 
kad žemė prasivėdintų, kad šaknys ga- 
lėtų gauti oro. Be to, suarus apsiaria 
visi sodo kenkėjai ir jie žemėje žūsta. 

Sodas rudenį reikia ne tiktai suarti, 
bet ir patręšti. Pagal naujausius tyrimus 
sodas naudingiausia patręšti liepos mėn. 
pradžioje, prieš vaisinių pumpurų užsi- 
mezgimą. Kai mezgimosi metu, liepos 
mėn. pabaigoje, vaismedžiai yra gerai 
patręšti, tada jie sugeba užmegsti daug 
vaisinių pumpurų, iš kurių pavasarį at- 
siranda žiedai, o vėliau vaisiai, Bet ka- 
dangi tuo metu daugelyje mūsų sodų 
auga daržovės ar šakniavaisiai, tai tręšti 
neįmanoma. Be to, tuo metu ūkininkai 
dažniausiai ir mėšlo neturi. Dėl šių 
priežasčių mūsų sąlygose sodai tenka 
tręšti rudenį. Bet ir rudenį peranksti 
patręšti nenaudinga. Kol dar medžiai 
auga, davus trąšų paskatinamas augi- 
mas, nutęsiamas medžio pasiruošimas 
žiemai, dėl to, vėlai sumedėję ūgiai, 
šių metų šakelės, o kartu ir pumpurai 
žiemą greit peršąla. Todėl rudenį sodus 
tręšti reikia tuo metu, kai jau pradeda gel- 
tonuoti ir rengiasi kristi vaismedžių lapai. 

Geriausia trąša sodui yra gyvulių 
mėšlas. Karštas (avių ir arklių) mėšlas 
duodamas sunkioms, molingosioms dir- 
voms. Jeigu sodo žemė lengva, smėlis 

ar priesmėlis, tai tręšiama galvijų (kar- 
vių) mėšlu. Mėšlas lygiai iškratomas 
po visą sodą ir tuojau apariamas. Mėš- 
las negalima giliau aparti, kaip 12 cm. 
Norint gerai sodą patręšti, reikia duoti 
apie 300 kvintalų (apie 1.800 pūdų) 
mėšlo vienam hektarui. Lengvosioms 
dirvoms duodama mažiau trąšų, bet 
dėl to jos dažniau tręšiamos, kas 2 me- 
tai. Sunkiosios, duodant aukščiau nu- 
rodytą kiekį trąšų, tręšiamos kas 3 4 
metai. Bet kaip lengvosios, tai ir sun- 
kiosios, trešiant nekasmet mėšlu, reikia 
patręšti kiekvieną rudenį dirbtinėmis 
trąšomis. Fosforinės ir kalinės trąšos 


duodamos rudenį. Iš fosforinių geriau- 
siai tinka supertomasina (3 — 5 ką 
1 arui), o iš kalinių kainitas arba kalio 
druska (6—7 kg 1 arui) Trąšos išbar- 
stomos ir tuojau negiliai įakėjamos. 
Jeigu šiemet sodas nebus tręšiamas 
mėšlu arba jeigu mėšlo bus duota ne- 
daug, tai reikia duoti nurodyti kiekiai 
fosforinių ir kalinių trąšų. Azotinės trą- 
šos duodamos pavasarį. Ypatingai rei- 
kia duoti fosforinių, kurios skatina 
medį gausiai žydėti ir megsti daug 
vaisių. Azotas skatina vaismedžius grei- 
čiau augti, todėl jis reikalingas nusku- 
rusiems medžiams. Agr. J. J. 


Prieš žiemą reikia sutvarkyti (vartus 


Artinasi šaltos rudens dienos. Gyvu- 
liai vis ilgiau laikomi tvarte. Greitai 
jie galima bus iš tvartų išleisti laukan 
tik trumpam laikui. Tvarte teks gyvu- 
lius laikyti beveik pusė metų. Dėl to 
svarbu, kad tvarte jiems būtų tinkamos 
sąlygos, kad jie gerai galėtų išsilaikyti 
iki to laiko, kai teks išleisti į ganyklą. 
Šiuo metu, kada dar gyvuliai leidžiami 
ganyklon, labai patogu sutvarkyti tvar- 
tus, pašalinti visus trūkumus ir kenk- 
smingas jų ydas. 

Gerai įrengtas tvartas turi būti pa- 
kankamai šviesus, erdvus, gerai vėdi- 
namas ir žiemą nešaltas. Pirmiausia 
reikia gerai apžiūrėti pamatus. Mūsų 
krašte retai užtiksi tvartą su gerais pa- 
matais. Dažniausiai pamatus sudaro be 
cemento pakišti akmens. Pro juos, kai 
tvarte nedaug mėšlo, švilpia oras, o kai 
mėšlo daugiau, bėga srutos. Pirmu ir 
antru atveju toki tvartų pamatai yra 
kenksmingi gyvuliams ir nuostolingi 
ūkininkui. Gyvuliai, labiausiai jauni ir 
ypatingai paršiukai, greitai peršąla ir su- 
serga įvairiomis ligomis. Gerų paršelių 
rudenį ir žiemą mūsų ūkininkai negali 
užauginti vien dėl to, kad jie bloguose 
tvartuose peršaldomi. Po to jie suserga 
įvairiomis ligomis ir nudvesia arba iš- 
auga menki, paliegėliai. Dėl tų priežas- 
čių dažnai suserga ir karvės, jauni ver- 
šiukai, arkliai. Antra blogų pamatų pa- 
sekmė, tai srutų naikinimas. Srutos, 
skystosios gyvulių išmatos, kaip jau daug 
kartų esame minėję, yra labai turtinga 
ir brangi mėšlo dalis. Jose randasi vi- 
sas mėšlo azotas, be kurio mėšlas yra 
menkos vertės. Dėl to pamatai srutų 
neprivalo praleisti. Jie turi būti taip 
sandarūs, kad nei iš tvarto nei į tvartą 
negalėtų patekti jokie skystimai. Ge- 
riausia pamatus gerai ištinkuoti cemento 
mišiniu. Tada pro juos neprasiskverbs 
ne tik srutos ar kiti skystimai, bet ir 
šaltis, kuris ypač kenksmingas rudens 
metu, kai oras dažnai keičiasi, o dėl 
mėšlo stokos tvarte pro juos pučia oras. 

Antras svarbus reikalavimas, tai tvar- 
tų vėdinimas. Tiesa, sunku kalbėti apie 
tvartų tinkamą vėdinimą, jeigu mūsų 
ūkininkai savo pirkių langus prieš žie- 
mą taip užtaiso, kad jų negalima nei 


atidaryti ir labai saugojama, kad jie 
nebūtų atidaromi, kad į pirkią nejsi- 
skverbtų švaresnis, sveikesnis oras, Dėl 
to ir gyvuliams mūsų ūkininkai visai 
nenori duoti tokių sąlygų, prie kurių 
jie galėtų tvarte turėti geresnį Orą. 
Gyvuliai esti labai dėkingi už gerą orą 
ir labai nepakenčia blogo, tvankaus oro. 
Juo oras tvarte geresnis, juo gyvuliai 
ėdresni, linksmesni, sveikesni ir gamy- 
bos atžvilgiu daug geresni. Dėl to kiek- 
viename bent kiek geresniame tvarte 
užtiksime ventiliatorius (vėdintuvus). Jie 
labai reikalingi ir mūsų tvartuose. Vė- 
dintuvai išvedami per stogą laukan. 
Pro juos troškus oras išeina laukan. 
Ypač to troškaus oro daug susirenka 
žiemos metu. Jeigu tuomet neesti vė- 
dintuvų, tai gyvuliai nuo troškaus oro 
labai kenčia. 

Be vedintuvų tvartuose reikia neuž- 
miršti padaryti ir langus. Šviesa, kaip 
ir oras, labai reikalinga visiems gyvu- 
liams. Tamsoje laikomi gyvuliai pasi- 
daro silpni, menkiau ėda ir esti neat- 
sparūs ligoms. Saulės spinduliai yra g'e- 
riausi visokių bakterijų  naikintojai, 
o tamsuma tų bakterijų perėtojas. Lan- 
gai turi būti aukščiau, palubėje ir ne 
kumščio didumo, bet tik truputį ma- 
žesni, negu pirkioje. Tvartų langai pa- 
prastai daromi žemi, bet platūs. Zino- 
ma, stiklai turi būti gerai aptinkuoti, kad 
šaltis nejeitų, sniegas nepustytų. Statant 
ėdžias, reikia vengti, kad jos stovėtų 
prieš langą. 

Geriausia, kai šviesa, užuot į gyvu- 
lio akis, krenta jam iš šono. Be to, per 
langą gali pusti gyvuliui vėjas tiesiai 
į galvą. Tai irgi nenaudinga. 

Dažnai mūsų tvartuose užtinkamos 
labai menkos lubos. Tai irgi blogas 
reiškinys. Lubos turi būti sandarios, 
kad nepraleistų garų iš tvarto ir šalčio 
iš oro. Pašarai: šienas, dobilai ant tvarto 
lubų galima krauti tik tuo atveju, kai 
lubos yra visai sandarios ir visai ne- 
praleidžia iš tvarto sugedusio oro. Prie- 
šingu atveju pašarai prisigeria blogo 
kvapo ir gyvulių esti nemėgiami. Jeigu 
lubos menkos, tai ant jų galima krauti 
tiktai pakratams skirti šiaudai. Bet 
pro nesandarias lubas byra dulkės, 

šiaudagaliai ir teršia gyvulius, o dažnai 
ir j pieną prikrenta ir jį sugadina. Dėl 
to geriausia lubas padaryti sandarias. 
Tada tvartas bus šiltas, gyvuliai šva- 
resni ir ant tvarto sukrauti pašarai ne- 
susigadins. 

Nereikia užmiršti ir tvarto durių. 
Kai kur tvartų durys yra skylėtos, kaip 
sietas, beveik visai neužsidaro arba tik 
tada, kai paspiriamos kokiu nors paga- 
liu. Pro tokias duris ir vėjas pučia ir 
sniegą pusto, lietus įlyja. Tokios durys 
gali būti tiktai vasarą. Žiemos metu 
tvartų durys reikia taip aptvarkyti, kad 
būtų be jokių skylių, plyšių, kad gerai 
užsidarytų. Jeigu slenksčiai duryse iš- 
imami, tai jau dabar juos reikia sudėti, 
kad nepūstų pro juos vėjas ir šaltis. 
Slenkstis būtinai reikalingas ir dėl to, 
kad srutos iš tvarto neišbėatų. 

Dažnai rudens metu aplink tvartus 


galime matyti ištisas pelkes arba purvą. 
Pradėjus dažniau lyti, vanduo nuo tro- 
besių negali nubėgti ir čia susirenka. 
Tada ūkininkui ir gyvuliams tenka po 
purvą braidžioti, klampoti. Ūkininkas 
tuo būdu naikina autuvą, rubus, o gy- 
vuliai irgi susipurvina, apskrenta bala, 
kas irgi į sveikatą jiems neišeina. Dėl 
to aplink tvartus būtinai reikia apkasti 


bent griovelius, kad galėtų nutekėti 
vanduo, kad nebūtų balos. Geriausia 
būtų kieme ir aplink tvartus padaryti 


akmens grindinius (dabar patogus laikas). 
Tada bus sausa ir švaru. 

Pradėjus laikyti gyvulius tvartuose, 
reikia neužmiršti juos valyti. Valomi 
netiktai arkliai, bet ir raguočiai: karvės, 
veršiukai ir kitas prieauglis. Gyvulių 
valymas labai naudingas darbas. Įšva- 
lyti gyvuliai yra sveikesni, linksmesni 
ir geriau auga, daugiau, duoda pieno. 


E nė įtaka pieno gamybai 


Pieno kiekis, kuri pagamina karvė, 


pareina nuo dviejų priežasčių: nuo to, 
ar karvė yra apsigimusi pieninga, ar 
turi pieningumo pradų, faktorių ir 


nuo pašaro. Vien tik labai geru šėrimu 
karvės pieningumo padidinti negalima. 
Jeigu karvė yra kilusi iš nepieningų 
tėvų, jeigu, kaip sakoma, neturi savyje 
pieningumo pradų, tai nors ir geriausiai 
būtų šeriama, pieninga vistiek nebus. 
Taigi pieninga karvė turi būti geros kil- 
mės, turi turėti didelio pieningumo 
pradų, paveldėtų nuo savo tėvų. Tada, 
gerai ją šeriant, pieningumas galima 
žymiai padidinti. Tačiau jeigu karvė 
turi pieningumo pradų, bet yra blogai 
šeriama, tai ji bus nepieninga, nes ne- 
turės medžiagos, iš kurios galėtų pa- 
gaminti pieną. Tai parodo ir tikslūs 
bandymai. 

Amerikos mokslininkas Jungas darė 
tokius tyrimus. Jis 21 karvę laktacijos 
metu (tuo metu, kai karvės duoda 
pieną) blogai šėrė ir vedė tikslius už- 
rašus, kiek kuri karvė davė pieno ir 
koks buvo pieno riebumas. Po apsi- 
veršiavimo, kai prasidėjo antras lakta- 
cijos perijodas, tas pačias karves šėrė 


labai gerai. Tų bandymų rezultatai 
buvo toki. 

„pieno kg rieb. 9/4 

Blogai šeriant 1515 440 

Gerai šeriant 2895 4.65 

Blogai šeriant 2037 4,43 


Matome, kad tos pačios karvės, ge- 
rai jas šeriant, daug daugiau davė pie- 
no, negu blogai šeriant. Tačiau pieno 
riebumas nuo gero šėrimo labai mažai 
padidėjo. Taigi pieninga karvė gerai še- 
riama padidina tiktai pieno kiekį, bet 
pieno riebumo negali padidinti. Šis reiš- 
kinys -bus visai suprantamas, kai šį 
klausimą pasvarstysime plačiau. 

Pašaras, kuri karvė suėda, pirmiau- 
sia suvartojamas gyvybei palaikyti. Ir 


tik likusis suėstas pašaras vartojamas 
pieno gamybai. Tačiau ne visos karvės 
sunaudoja vienodus pašaro kiekius gy- 
vybės palaikymui. 

Taipgi ir pieno gamybai kiekviena 
karvė sunaudoja skirtingus pašaro kie- 
kius. Pavyzdžiui, prof. Eklizas tyrė dvi 
to paties buliaus dukteris, kurių pirmoji 
buvo paženklinta 27 Nr.. o antroji 62 
Nr. Pirmoji (27 Nr.) per metus vidu- 
tiniškai davė 139 kg riebalų, o antroji — 
62 Nr. davė 35 kg riebalų. Kai šioms 
karvėms buvo duodamas žymiai geres- 
nis, bet vienodas pašaras, tai 27 Nr. da- 
vė per metus 212 kg riebalų, o 62 Nr. 
66 kg riebalų. Be to, 27 Nr. gyvybei 
palaikyti sunaudojo tik 359/, visų sušer- 
tų pašarų, o 62 Nr. net 569/4 pašarų. 
Taigi vienodai šeriamos karvės suvarto- 
ja nevienodus pašaro kiekius ne tik 
pieno gamybai, bet ir gyvybei palaikyti. 
Iš to galima padaryti viena išvada, kad 
jeigu karvė neturi savyje nuo tėvų pa- 
veldėtų didelio pieningumo pradų, tai 
pašaras, nors ir geriausias, pieningumo 
nepadidins. Bet dabar kyla antras klau- 
simas. Būtent, ar karvė, kuri turi savy- 
je paveldėtus didelio pieningumo pra- 
dus, gerai šeriant, gali didinti pienigumą 
iki labai aukštų ribų. Siems neaiškumams 
ištirti irgi buvo padaryta daug bandy- 
mų. Amerikos mokslininkai tyrė 50 
olandų veislės karvių, kurios prieš tai 
buvo gerai šeriamos 'r užlaikomos. Ban- 
dymų metu tos karvės buvo šeriamos 
dar geresniu, dar maistingesniu pašaru. 
Pašaras kas mėnuo vis dar buvo geri- 
namas. Iš bandymų pasirodė, kad geri- 
nant pašarą, karvių pieningumas nors 
ir kyla, bet daug silpniau, negu suše- 
riamo pašaro kiekiai. Kitaip tariant, 
pieningumas didėja daug lėčiau, negu 
pašaras. Tik antrą melžimo (laktecijos) 
mėnesį, didinant pašarą, padidėja ir pie- 
ningumas. Vėliau, nors pašaras vis dar 
didinamas ir gerinamas, tačiau pienin- 
gumas nekyla. Po keturių melžimo mė- 

nesių, nežiūrint, kad pašaras vis dar 
didinamas ir gerinamas, pieningumas 


pradeda mažėti. Taigi iš to jau gauna- 
me tokj "atsakymą: labai gerai šeriamos 
karvės į pašarą jau nebereaguoja, pie- 
ningumo nedidina. Karvė, labai gerai ją 
šeriant, pareiškia savo paveldėtą pie- 
ningumo galimybę (potenciją) iki aukš- 
čiausių ribų ir toliau, kuo nori ir kaip 
nori ją šerk, nors pačiu pienu, bet jau ji 
nebepajėgia pieningumo padidinti. Tada, 
gaudama pašaro daugiau negu įstengia 
suvartoti pieno ir gyvybės palaikymui, 
pašaro perteklių perdirba į riebalus, 
krakmolą ir tas medžiagas atideda at- 
sargai. Nuo to karvė tik pariebėja, pa- 
sunkėja. O jeigu duodama pašaro ma- 
žiau, negu reikia gyvybei palaikyti ir 
visiškai pieningumo gamybai pareikšti, 
tai tada pirmiausia sumažėja pieningu- 
mas, O gyvulys naudoja savo kūno 
maistingų medžiagų atsargą, jis pama- 
žu pradeda liesėti. 

Jeigu viską suglausime, ką aukščiau 
pasakėme, galėsime padaryti tokias iš- 
vadas. 

1. Pieno riebumas beveik visai ne- 
pareina nuo geresnio ar blogėsnio pa» 
šaro. Tiesa, gerinant pašarą, pieno rie- 


bumas truputį padidėja, bet labai ne- 
žymiai arba ir visiškai nepadidėja. 
Taigi pieno riebumas pareina ne 


nuo pašaro, bet nuo paveldėjimo. Jei- 
gu karvė turi nuo tėvų paveldėtus rie- 
baus pieno pradus, tai jis bus riebus, 
ar karvė bus šeriama blogai ar gerai. 

2. Karvės pieningumas labai priklau- 
so nuo pašarų. Juo geresnis pašaras, 
juo jame daugiau maistinaų medžiagų, 
juo pieningumas didėja, Tačiau didėja 
tik iki tam tikrų ribų. Tos ribos, tai 
paveldėti pieningumo pradai. Jeigu 
karvė paveldėjo daug pieningumo pra- 
dų, tai gerinant pašarą, pieno kiekis di- 
dės, kol bus išnaudoti visi pieningumo 
pradai. Bet jeigu karvė turi mažai pa- 
veldėtų pieningumo pradų, tai nors ir 
kažin kaip gerai bus šeriama, pieninga 
nebus. 

3. Minėti bandymai parodė, kad ge- 
rai karves- šeriant, jos žymiai geriau su- 
naudoja pašarą. Geriau šeriamos karvės 
gauna įvairesnį pašarą, nuo to padidė- 
ja ir pagerėja virškinimas ir maistingų 
medžiagų sunaudojimas. Tada iš to 
pačio pašarų vieneto karvė pagamina 
dauaiau pieno. 

Šios kelios pastabos apie pašarų 
įtaką karvių pieningumui parodo, kad 
gerai šerti apsimoka tiktai pieningas 
karves. O pieninga karvė bus ta, 
kurį turi savyje pieningumo pradų. 
Tuos pradus ji naveldi nuo savo tėvų. 
Dėl to, jeigu tėvai buvo pieningi, tai ir 
vaikai bus pieningi. Tokiu būdu, ker- 
giant galvijus, pieninga karvė reikia vi- 
suomet kergti su tokiu buliumi, kuris 
kilęs iš pieningų tėvų. Be to, augini- 
mui palikti reikia tik tie veršiukai 
(karvytės ar buliukai), kurie yra kilę iš 
pieningų tėvų. e eo 


Skaitykite ūkiškas knygas bei 


laikraščius ir mokykitės pavyz- 
dingai ūkininkauti. 

I == JAUNŲJŲ ŪKININKŲ TALKA == 


Kalp paruošti vienmečius vais- 
medžių laukinukus persodini- 
mui į medelyną ir pardavimui 


Kas kart daugiau mūsų jaunųjų ūki- 
ninkų pradeda auginti vaismedžiams 
laukininkus. Vieni laukinukus augina tik 


pardavimui neskiepytus, kiti juos per- 
sodina į medelyną ir ten skiepija 
(aukiuoja) ir užaugina vaismedžių 
skiepus, 


Abejais atvejais reikia tinkamai pa- 
ruošti laukinukus. Laukinukai ne visi 
užauga per vieną vasarą tokio storumo, 
kad kitą vasarą, kai jie bus persodinti 
į medelyną, galima būtų juos akiuoti, 
Todėl iškasus laukinukus. iš dirvos, 
reikia juos pirmiausiai apžiūrėti, ar svei- 
ki, ar nėra ant jų šaknų bakterijozos 
karpučių arba vėžio ligos ant stiebo. 
Jeigu įsitikiname, kad laukinukai yra 
sveiki, tai juos reikia surūšiuoti į pa- 
skiras rūšis pagal jų stiebo storumą 
toje vietoje, kur vėliau bus akiuojama. 
Laukinukų aukštumas čia neturi reik- 
šmės, nes jo visada pakanka. Svarbiau- 
sia, tai jų storumas, 

Pagal storumą obelų ir kriaušaičių 
laukinukus skirstome į šias rūšis: 

1) ekstra rūšis — 10—20 mm storio 
prie kaklelio ir turi labai gerai išvysty- 
tas šaknis, 2) pirmoji rūšis —8 -10mm 
storio prie kaklelio ir geros šaknys, 
3) antra rūšis — 6 — 8 mm storio ir 
plonesni, kaip 6 mm. priskiriami tre- 
čiajai rūšiai. 

Medelynan persodinti geriausia tinka 
ekstra rūšis ir pirmoji rūšis. Geroje že- 
mėle galima pasodinti ir antrąja rūšį. 
Trečioji rušis persodinta į medelyną 
nespėja kitą vasarą pakankamai susto- 


rėti, kad galima būtų patogiai visus 
laukinukus akiuoti. Todėl silpnus lau- 
kinukus patartina dar palikti kitiems 


metams nepersodintus senoje vietoje. 
Praktika rodo tačiau, kad aeriausia yra 
medelyne auainti tuos skiepus, kurių 
laukinukai spėja užaugti pakankamo 
storumo per viena vasara. Kaulavaisių 
laukinukai yra geriausi 6—7 mm. sto- 
rio, o visi plonesni ir storesni priski- 
riama į antrąją rūšį. 

Laukinukus persodinti į medelyną 
galima udenį ir pavasarį, kaip kam 
patogiau. Jei laukinukai į medelvną 
persodinami pavasarį, tai geriau juos 
ir iškasti iš daigynų pavasarį. Nes per 
žiemą laikomi laukinukai užkasti gali 
nukentėti nuo šalčių ir pelių. Tačiau 
pardavimui paruošti laukinukus yra ge- 
riau rudenį, kada yra drėgnesnisir vė- 
sesnis oras, lengviau juos yra pervežti 
nesudžiūvusius ir nesukaitusius. 

Ruošiant pardavimui, laukinukus rei- 
kia tiksliai surūšiuoti, surišti kiekvieną 
jų rūšį į paskirus ryšulius. Reikia taip 
surišti, kad kiekviename ryšulyje būtų 
koks nors apskrltas skaičius, išreikštas 
šimtais ar tūkstantimis štukų. Laukinu- 
kų šaknis reikia apdėti drėgnomis sa- 
manomis, o stiebus šiaudais ir stipriai 


surišti viela. Taip surištus laukinukus, 
nieko nelaukiant, reikia tuojau išsiųsti 
paštu ar traukiniu pirkėjui. Ilgesnį laiką 
laukinukai laikomi surišti ryšuliuose 
gali pradėti rasoti ir gesti. Ant kiek- 
vieno tokio ryšulio (belio) turi būti viela 
pririšta balaninė lentelė su parašu, ku- 
ris parodytų laukinukų skaičių ir rūšį. 

Laukinukai turi būti kasami iš dai- 
gyno ir sodinami į medelyną rudenį ir 
pavasarį tik tada, kai jie yra be lapų. 
Jei laukinukus esame pirkę rudenį, bet 
norime juos sodinti į medelyną pava- 
sarį, tai reikia juos, atrišus, užkasti ati- 
tinkamai paruoštuose grioveliuose že- 
mėje. Griovelis medeliams užkasti žie- 
mai kasamas šitaip: sausesnėje, puvė- 
singoje žemėje jis kasamas 30 cm. gy- 
lio rytų - vakarų kryptimi. Žemė iš grio- 
velio metama prie pietiniojo krašto taip, 
kad pasidarytų ižambus griovelio kraš- 
tas. Laukinukai eile suguldomi ant to 
krašto, o jų šaknys įleidžiama į grio- 
velį. Prieš užkasant laukinukų šaknys 
reikia pamirkyti praskiesto molio ir kar- 
viu mėšlo skiedinyje. Griovelyje juos 
reikia pirma pridengti kadugių ir eglių 
šakutėmis, kad pelės neprieitų. Paskui 
už pirmo griovelio kasti antrą griovelį, 
o pirmą laukinukų eilę pridengti iš 
antrojo griovelio žeme 10 cm storio. 
Tolimesnes laukinukų eiles užkasti, kaip 
ir pirmąją. 

Sodinant laukinukus medelynan, reikia 
pirma giliai suarti dirvą per 40 —50 cm. 
ir gerai patręšti. 


Jau dabar reikla parinkti dar- 
žovių pasodus 


Jaunieji ūkininkai domėdamiesi vi- 
sais žemės ūkio darbais, o ypatin- 
gai įvairių daržovių auginimu, vie- 
nur kitur pamėgina patys ir daržovių 
sėklų užsiauginti. Tačiau daugumas ūki- 
ninkų dar ir dabar vis perkasi daržovių 
sėklas krautuvėse, o dar blogiau, tai 
turguose pas „pinčiukus“. Jei taip el- 
aiasi senesnieji ūkininkai, tai jiems tas 
dar būtų aalima dovanoti, bet jaunieji 
ūkininkaičiai ir ūkininkaitės privalo pa- 
tvs išmokti tų sėklų prisiauginti ir ne 
tik savo reikalams, bet ir pardavimui. 

Pagal sėklos išaugimą daržovės skirs- 
tome į dvi rūšis: į vienmetes ir dvime- 
tes. Vienmetės daržovės yra tos, kurios 
nuo sėklos pasėjimo iki sėklos subren- 
dimo auga tik vieną vasarą. 

Tokios daržovės yra: agurkai, pupe- 
lės, salotai ir k. Dvimetės daržovės sėklą 
užaugina tik per dvi vasaras, pradėjus 
jas auginti iš sėklos: burokai, morkvos, 
kopūstai, griežčiai ir t.t. Norint prisiau- 
ginti šių daržovių sėklų, reikia per vie- 
ną vasarą Užaugusias jų šaknis ar gū- 
žes išlaikyti padėtas rūsyje, kad ne su- 
šaltų ir vėl pavasarį pasodinti. Ir tik 
antrame rudenyje užauga ir prinoksta 
ių sėklos, Šių daržovių šaknys ir gūžės 
(galvos), kurios 


laikomos per žiemą“ 


kitiems metams sėklų auginimui vadi- 
namos pasodais. 

Parenkant daržovių sėklininkams pa- 
sodus, reikia juos parinkti labai stropiai 
iš didelio skaičiaus šaknų ar gūžių. 
Pascdai privalo turėti visas mums pa- 
geidaujamas ypatybes kuolabiausia iš- 
vystytas. Pavyzdžiui, turi būti sveiki, 
dideli, taisyklingos formos ir pilnai ati- 
tinką savo veislės reikalavimus. Tokiu 
būdu kasmet parinkdami daržovių pa- 
sodus sėklojams auginti darome tų 
augalų atranką, jų veislę tobuliname. 
Nedarydami tos atrankos, darytume sau 
žalą, nes tada daržovių veislės menkėtų, 
pradėtų išsigimti, blogai derėtų. 

Parenkant pasodams kopūstų gūžes, 
reikia žiūrėti, kad jos būtų tipingos 
formos ir spalvos atrenkamajai atmai- 
nai. Gūžė turi būti kieta, vidutinio dy- 
džio ir sveika. Ypač reikia žiūrėti, kad 
ant lapų nebūtų jodų dėmių, nes tai 
labai pavojingi ir per sėklas persiduo- 
danti kitai kartai kopūstų liga. Jei svei- 
kų gūžių savo darže neturime, geriau 
jų pasiskolinti ar nusipirkti iš kito ūki- 
ninko. Kopūstų gūžes geriausia parinkti 
pasodams dar ant lauko ir pažymėti, 
įvarant prie jų kuolinkus ar rykšteles 
įkišant į žemę. 

Sakniavaisių pasodus geriausia pa- 
rinkti, kai šaknis nurovę valome. Valgo- 
mųjų morkvų šaknys parenkamos neša- 
kotos, turinčios nedaug lapų su plonais 
prie galvelės lapakočiais. Jei lapakočiai 
prie šaknies galvelės yra stori, tai to- 
kia šaknis turi storą šerdį, kas yra ne- 
gera. Storomis šerdimis šaknys yra 
neskanios, todėl jos ir netinka paso- 
dams. Valgomųjų morkvų pasodų šak- 
nys turi būti gaisrinės spalvos. Šaknys 
su pažaliavusiomis galvutėmis pasodams 
netinka Gelsvos ir baltos šaknys taip 
pat netinka. 

Cviklinių burokėlių šaknys yra ge- 
resnės pasodams tos, kurios yra vie- 
nodo didumo ir turi mažesnius lapus ir 
prie galvelės plonesnius lapakočius, 
Pati šaknis turi būti nešakota ir tipinga 
atrenkamei atmainai. Lapų spalva turi 
būti tamsiai raudona, kai kurioms at- 
mainoms leistina yra ir žalsva spalva 
su raudonumu, bet gyslos turi būti rau- 
donos. Jeigu yra raudonesni burokėlių 
lapai, tai ir jų šaknų viduriai yra rau- 
donesni. Toki burokėliai valgiui yra 
labiau vertinami, nei mažiau raudoni. 

Taip atrinktus pasodus reikia gerai 
per žiemą išsaugoti rūsiuose arba kau- 
puose, kad nesupūtųir nesušaltų. M. 


Jau išėjo iš spaudos didelė 230 
puslapių iliustruota knyga 


Naminių gyvulių gydymas 


Kaštuoja 1 auks. 


Reikalaukite lietuvišk. knygynuose 

Kl. Padariau su vienu amatininku dėl namo pastatymo (umcwa o dzieło). 


sutartį dėl namų statymo. Medis turėjo 
būti mano, o darbas jo. Namas turėjo 
būti visiškai išbaigtas iki š. m. rugsėjo 
15 dienos. Amatininkas turėjo nuo sa- 
ves pasisamdeęs darbininkus. Dabar ki- 
lo tarp mūsų nesusipratimas. Amatinin- 
kas, bestatydamas, namą sugadino kelius 
sienojus ir įdėjo į namą sudurstytus. 
Be to, namas nebuvo laiku išbaigtas ir 
aš turėjau su šeima daugiau savaitės 
šalti kluone. Svarbiausia, amatininkas 
įskundė mane darbo inspektoriui, kad ne- 
buvau apdraudęs darbininkų nuo nelai- 
mingų atsitikimų ir greičiausiai būsiu 
inspektoriaus nubaustas. Dabar amati- 
ninkas reikalauja, kad išmokėčiau jam 
visą sutartą atlyginimą. Aš nesutinku. 
Ar turi teisę ir ar galės iš manęs prie- 
vartą išreikalauti? Varnėnas 


Ats. Apie tokias sutartis kalba įsi- 
pareigavimų kodekso 478 ir tolimesni 
straipsniai. Pagal tuos straipsnius: ama- 
tininkas negali reikalauti didesnio atly- 
ginimo, negu vertas buvo jo darbas. 
Darbininkus jis turėjo teisę samdytis ir 
tamsta negalėjai jam to uždrausti, bet 
už jų darbą amatininkas turi prieš tam- 
stą atsakyti. Todėl jis negali aiškintis, 
kad sienojus sugadino ne jis, o darbi- 
ninkai ir kad darbas laiku neatliktas 
dėl darbininkų kaltės. Amatininkas priva- 
lo duoti tikslią apyskaitą iš medžio ir 
kitos medžiagos suvartojimo. Už darbo 
įrankius ir kitas statybos priemones 
tamsta neatsakai, jeigu sutartyje nebu- 
vai pasižadėjęs atsakyti. Jeigu sienojai 
ar kita medžiaga netiko statybai, tai 
amatininkas privalėjo tamstai apie tai 
nedelsdamas pranešti. Kai nepranešė, 
turi dabar už namo trūkumus prieš 
tamstą atsakyti. Jeigu namas iki šiol 
dar nėra išbaigtas, nors terminas suėjo, 
tamsta gali sutartį nutraukti, Šiuo atve- 
ju amatininkas turi grąžinti tamstai ne- 
suvartotą statybos medžiagą, o tamsta 
turi jam, atskaitęs visus nuostolius, 
kuriuos turėjai dėl nelaiku atlikto dar- 
bo, atlyginimą grąžinti. Gali tamsta nu- 
traukti sutartį ir dėl netinkamai atlikto 
darbo. Jeigu klaidas ir netikslumus ga- 
lima būtų atitaisyti, gali tamsta nusta- 
tyti terminą, per kurį viskas turi būti 
atitaisyta ir sienojai pakeisti. Toji teisė 
tamstai nepriklausytų tik tada, kai ma- 
tei namą statant ir žinojai, kad dedama 
yra sudurstyti sienojai. Visus netikslu- 
mus pašalinti gali tamsta reikalauti per 
teismą. Toji teisė įsiseni per 5 metus. 
Išsiskaityti su amatininku tamsta pri- 
valai nes jis galės tamstą paduoti tei- 
sman ir bylą laimės. Išsiskaityti priva- 
lote tada laiku, kai perimsit namą sa- 
vo žinion. Darbininkų  apdraudimo rei- 
kalu paduokite darbo inspektoriui pra- 
šymą ir išaiškinkite, kad jie buvo sam- 
domi ne tamstos, o amatininko ir jo 
privalėjo būti apdrausti. Tamstos sutar- 
tis su amatininku nebuvo sutartimi dėl 
darbo (umowa o pracę), bet sutartimi 


Šiuo atveju ne tamsta, bet amatininkas 
yra darbdavis ir jisai už darbininkų 
apdraudimą atsako. 

Kl. Mūsų dėdė mirė 1912 metais ir 
paliko žmoną ir, du sūnu, kurie nuo 
1922 metų gyvena užsienyje. Žemė yra 
rašoma dėdienės vardu. Šitą žemę mes 
dirbame ir duodame dėdienei pusę der- 
liaus. Ar galime žemę pasiimti sau, 
duodami dėdienei septintą jos dalj. Ar 
gali dėdienė šitą žemę parduoti arba 
neleisti mums dirbti. Baravykas. 

Ats. 
ko testamento, tai žemę paveldėjo jo 
sūnūs. Kadangi mirusiojo sūnūs gyve- 
na užsienyje, tai svarbu žinoti, ar jie 
susirašinėja su saavo motina ar ne, 
Jeigu sūnūs nutraukė ryšius su žeme 
ir nuo 1972 m. ja nesirūpina, tai nuo- 
savybė per įsisenėjimą priklauso jų 
motinai, o tamstų dėdienei. Nesvarbu, 
kad tamstos tą žemę nuo 1922 m. dirba- 
te. Zemės nuosavybė per įsisenėjimą 
priklausytų tamstai tik tuo atveju, kai 
valdytum ją nuo 1922 m. ir nemokėtum 
dėdienei jokios nuomos ar pusės der- 
liaus. Dėdienė gali dabar per teismą 
užsitvirtinti tos žemės nuosavybę ir 
tada savo nuožiūra kam nori tą žemę 
gali parduoti, dovanoti ar testamentu 
užrašyti. Gali jinai taip pat kam ki- 
tam atiduoti žemę dirbti iš pusės. Pa- 
tariame todėl su dėdiene geruoju su- 
sitarti, nes žemė yra jos nuosavybė ir 
jinai gali su ja daryti ką nori. Teismo 
bylą tikrai pralaimėtumėte. 

KI. Ištekėjau 1923 m. ir paėmiau 
pasogą. Tėvas mirė 1926 m. ir iki šiol 
jo palikimą valdo motina ir mano se- 
suo. Sesuo ištekėjo 1927 m. ir paėmė 
vyrą užkuriom. Motina jai atidavė tėvo 
paliktus trobesius. Ar galėjo motina se- 
seriai duoti trobesius, o man nieko. 

Eglutė. 

Ats. Tėvui mirus, jo įpėdiniai da- 
lyjasi palikimu šitaip: motina ima sep- 
tintą dalį, o visa kita vaikai gauna ly- 
giomis. Nesvarbu, kada tamsta ištekė- 
jai. Dalyjantis tamstos sesuo turėtų tei- 
sę atskaityti tamstos pasogą. Jeigu mo- 
tina ir sesuo nesutinka duoti tamstai 
dalies, galima duoti jas teisman. Byla 
tačiau bus sunki ir paini. Kadangi tam- 
stos tėvas mirė 1926 m. ir jau suėjo 
daugiau kaip 10 metų, tai teisme mo- 
tina ir sesuo galės danąstytis įsisenė- 
jimu. Be to, kai tamsta ištekėjai dar 
prieš 1927 metus, tai teismas, nagrinė- 
damas bylą, naudosis vietos papročiais, 
remiantis kuriais dukterys, kurios ište- 
kėdamos paėmė pasogą, praranda tei- 
ses prie palikimo. Dėl tų priežasčių 
bylą galėsi tamsta pralaimėti. Imant 
dėmesin, kad tėvo palikimas yra mažos 
vertės, nepatariame bylos pradėti. Jei- 
gu tačiau manysite bylinėtis, pasitarki- 
te su kuriuo nors advokatu. 

Kl. Mūsų parapijoje gyvena didžiu- 
moje lietuviai. Tačiau klebonas ir mo- 


Jeigu dėdė mirdamas nepali-- 


kytojai moko mūsų vaikus tikybos len- 
kiškai. Ar galime reikalauti, kad tikyba 
būtų mokyklose lietuviškai dėstoma? 
Vairas. 

Ats. Remiantis Lenkijos Konstitu- 
cija, įstatymu apie tautines mažumas 
ir Lenkijos Konkordatu su Vatikanu, 
kiekvienas Lenkijos pilietis turi teisę 
reikalauti, kad jo vaikai būtų mokinami 
tikybos, kiek sąlygos leidžia, jų gimtą- 
ja kalba. Kadangi tamsta gyveni ne 
svetimtaučių tarpe, o, kaip sakai, išti- 
soje lietuvių masėje, tai gali susitarti 
su kaimynais ir bendrai pareikalauti, 
kad tikyba būtų dėstoma lietuviškai. 
Įstatymais numatytos sąlygos leidžia 
mokyti lietuviškai, nes yra pakankamai 
lietuvių kunigų svetimtaučių parapijose 
ir lietuvių mokytojų bedarbių ar sve- 
timtaučių apylinkėse dirbančių. Pagal 
Konkordatą tikybos mokymas yra ba- 
žnytinės vyriausybės žinioje ir tikyba 
dėstoma kunigų ar mokytojų, turinčių 
bažnytinės vyriausybės sutikimą. Todėl 
šiuo reikalu reikia kreiptis pas arkivy- 
skupą su bendru prašymu, kad paskir- 
tų jūsų parapijai kunigą — prefektą ar 
tikybos mokytoją — katachetą, kuris 
mokytų tikybos lietuviškai. Prašyme 
galite nurodyti kurio nors jauno lietu- 
vio kunigo pavardę, kuris dabar dirba 
svetimtaučių parapijoje ir kurio jūs no- 
rėtumėte. Pirma, žinoma, reikėtų gauti 
to kunigo sutikimą. Jeigu bažnytinė 
vyriausybė tamstų prašymo nepatenkins, 
kreipkitės į mokyklų inspektoratą, kad 
paskirtų jums mokytoją, mokantį lietu- 
vių kalbą, kuris galėtų tikybą dėstyti 
lietuviškai. 


Ūkiškųjų skolų lengvatos 


Krizės metais daugelis ūkininkų įsi- 
skolino ir vėliau neįstengė skolų iš- 
kart sumokėti. Tuo tikslu buvo išleistas 
įstatymas, kuriuo suteikiama įvairių leng- 
vatų. ŪUkiškomis skolomis vadinamos 
įvairios skolos, užtrauktos žemės ūkiui 
pagerinti ar praplėsti arba užtrauktos ry- 
šium su žemės valdymu. Jeigu nega- 
lima nustatyti, ar skola yra vkiška, teis- 
mas įskaito ją į ūkiškąsias, jeigu skolinin- 
kas yra ūkininkas. Viena svarbesnių 
lengvatų yra ta, kad iki 1938 m. spa- 
lių 1 dienos skolintojai negali iš skoli- 
ninkų reikalauti skolų, atsiradusių dar 
prieš 1932 m. liepos 1 d. Pradedant 
nuo tos dienos, skolas reikės mokėti 
ratomis, Skolas, kurias skolininkas būtų 
turėjęs sumokėti iki 1935 m. balandžio 
1 d. taikymo įstaiga (urząd rozjemczy) 
išdėsto į 28 pusmetines ratas, :moka- 
mas kasmet balandžio 1 d. irspalių 1 d. 

Jeigu paskola buvo paimta sveti- 
ma valiuta, pvz., doleriais ir iki 1935 m. 
spalių 1 d. abi šalys geruoju skolos 
neperskaitliavo į lenkiškus zlotus, tai 
perskaitliuojama prievarta pagal 1935 m. 
spalių 1 dienos biržos kursą. Už ūkiš- 
kas skolas galima imti palūkanų dau- 
giausia 39/; metams. 

Mūsų krašto žinios 


N. Daugėliškis. Pieninė supirki- 
nėja kiaušinius. Prieš keletą metų N. 
Daugėliškyje buvo įvesti pirmadieniais 
turgai. Nesant tinkamos aikštės, ir turgai 
būna maži. Ūkininkai suveža daugiausia 
parduoti avių, bulvių; moterys atneša 
kiaušinių, sviesto ir sūrių. Gyvulių reta 
kada matyti rinkoje, nebent avių ir 
mažų paršelių. Rinka aptarnauja tik vie- 
tos gyventojus, platesnės prekybos nėra. 

Esant mažam prekių pareikalavimui, 
ūkio gaminių kainas reguliuoja keli vie- 
tos ir Ignalinos žydeliai. Jie sau, žino- 
ma, konkurencijos nedaro ir visada mo- 
ka susitarti, nuo ko ūkininkai labai nu- 
kenčia. Ypač labai jie skriausdavo kiau- 
šinių pardavėjas. Kiaušinis—kas dieninio 
reikalo prekė. Neneš gi ūkininkė poros 
desėtkų kiaušinių net už keliolikos kilo- 
metrų didesnėn rinkon, kada jai yra 
brangus laikas ir čia pat reikia skatiko. 
Tad ir mokėjo žydeliai už kiaušinius, 
kiek tinkami. 

Matydama ūkininkų išnaudojimą, vie- 
tos pieninė pasiskubino savo na- 
riams į pagalbą: pradėjo supirkinėti 
kiaušinius. Atsiradus rimtam konkuren- 
tui—pieninei, kiaušinių kaina iškart pa- 
brango. Per paskutinę rinką rugsėjo 
26 d. pieninė mokėjo po I auksiną ir 
10 sk. už 1 kilogramą kiaušinių. 

Pieninė reguliuoja kiaušinių kainą, 
prisitaikydama prie bendros kiaušinių 
kainos Vilniaus krašto rinkose. Prieš 
kiekvieną turgų pieninei kainas prane- 
ša iš kiaušinių supirkimo centralės Vil- 
niuje. Nors žmonės dar nepratę par- 
duoti kiaušinių kilogramais, bet savo 
pieninei noriai parduoda ir yra paten- 
kinti, gavę sąžiningą kainą ir yra tikri, 
kad jų neapgavo. 

Šitaip susitvarkius, reikėtų tik, kad 
visi pieninės nariai jaustų pareigą par- 
duoti kiaušinius per savo kooperatyvą- 
pieninę, o nesąžiningiems „perkupčiams“ 
neparduotų nė vieno kiaušinio. 

Narys, 


Ožionys, Daugėliškio valsčiaus. 
Sodžius didelis ir senai sukomasuotas. 
Čikiai sutvarkyti, o ūkininkai gyvena pa- 
siturinčiai. Vargas tik, kad apylinkėje 
blogi keliai, bet čia jau ne ūkininkų 
kaltė, Daugumas norėtų verstis pieni- 
ninkyste, bet būdami kolonijose ir turė- 
dami į artimiausį pieninės punktą— Dau- 
gėliškį 5 kilometrus, ne kiekvienas gali 
savo pieną pristatyti. Todėl dar pernai 
sukruto įsteigti savo sodžiuje Daugė- 
liškio pieninės filiją. Aprinko namą, pa- 
darė planus ir pasiuntė projektą Ūkiškų 
Organizacijų Draugijai Švenčionyse už- 
opinijuoti. Draugija, užuot parėmusi 
ūkininkų pastangas, neigiamai nušvietė 
Vilniaus Žemės Ūkio Rūmuose filijos 
reikalingumą Ožionyse ir „ Rūmai 
atsakė, kad Ožionyse Daugėliškio pie- 
ninės filijos steigti neleidžia, nes arti 
yra Šūlėnų filija. 

Iš tikrųjų Šūlėnų filija yra už 8klm, 
kurion privažiavimas yra neįmanomas. 
Toks Ž. Ū. Rūmų sprendimas ūkininkus 


labai nustebino, 
nine buvo kreiptasi į Ž. 
išaiškinta tikroji padėtis. Ištisus metus 
teigiamo atsakymo nesulaukus, Ožio- 
niškiai prieš dvi savaites nusiuntė savo 
delegaciją į Z. U. Rūmus išaiškinti da- 
lyką betarpiškai. Z. Ū. Rūmų direkto- 
rius delegaciją priėmė ir interesavosi 
Daugėliškio pieninės ir Ožionių filijos 
reikalais. P. Direktorius išgyrė Daugė- 
liškio pieninę, kaip didelę ir rimtą 
ūkišką įstaigą, kurią, esą, reikia būtinai 
sumechanizuoti, tik jam nepatinka, kad 
Daugėliškio pieninė „per daug politi- 
kuojanti“. Bet kur pasireiškia politika- 
vimas, p. Direktorius nenurodė. Delega- 
cijai paaiškinus, kad tas „politikavimas“, 
tai blogos valios žmonių išmislas, p. 
Direktorius nieko į tai neatsakė, tik pa- 
sižadėjo po poros savaičių atvažiuoti 
į Daugėliškį ir vietoje ištirti faktinąją 
padėtį ir sutvarkyti Ožionių filijos rei- 
kalus. Delegacija atsisveikindama įteikė 
p. Direktoriui prašymą su poros šimtų 
ūkininkų parašų. 

Praėjo žadėtos pora savaičių, bet 
p. Direktorius neatvažiuoja, o ožioniš- 
kiai vis neturi kur padėti savo karvių 
pieno, kurio yra apie porą tūkstančių 
litrų per dieną. 


Per Daugėliškio pie- 
Rūmus ir 


Tai taip rūpinamasi ūkininkų rei- 
kalais! a Ožioniškis. 


Kokios bus šiemet 
skiepų kainos 


Šiemet, kaip ir kitais metais, bus 
galima skiepų užsisakyti pas lietuvius 
agronomus. Jie, turėdami ryšius su 
medelių augintojais, galės nemokamai 
savo ūkininkams patarpininkauti per- 
kant skiepus. Be to, duos patarimų, 
kurias vaismedžių atmainas parinkti vie- 
tos ir žemės sąlygoms ir kaip skiepus 
pasodinti jvairiose žemėse. Todėl ūki- 
ninkai gali kreiptis kurio nors pažįsta- 
mo lietuvio agronomo adresu ir visada 
gaus tikslų patarimą. 

Skiepų kainos Vilniuje bus tokios: 
obelaičių 1.20 — 1.50 centim. aukščio — 
1.85 auks., kriaušaičių — 3 auks., sly- 
vų—3 auks., čerešnių—3 auks. 

Prie šitų kainų reikia dar priskaityti 
medelių įpokavimo, ekspedicijos į stotį 
ir gelžkelio pervežimo išlaidas. Sios 
išlaidos gali svyruoti nuo 15 sk. iki 
55 sk, skaitant kiekvienam medeliui. 
Ipokavimo, eksped cijos ir persiuntimo 
išlaidos pareis nuo medelių skaičiaus. 
Juo bus didesnis medelių skaičius vie- 
name siuntinyje, juo bus mažesnės 
išlaidos pavieniam  medeliui ir atvirkš- 
čiai. Todėl ūkininkai, kurie užsisakys 
skiepus susidėję draugėn didesniais 
kiekiais, gaus medelius pigiau, nei tie, 
kurie užsisakinės pavieniui po desėtką 
ar po keletą medelių. 

Užsakymai medeliams reikia prisiųsti 


—————————————————————— 
Atsakomasis redaktorius ir leidėjas LIUDVIKAS CiCĖNAS. 


vėliausiai iki spalio mėn. 20 dienos. 
Kartu su užsakymu reikia prisiųsti ir 
rankpinigių (zadotko) po 1 auks. už 
kiekvieną medelį. Likusius pinigus ūki- 
ninkai galės susimokėti stotyje, atsiim- 
dami medelius. Kas atvažiuotų medelių 
pasiimti vežimais, tam neteks mokėti 
medelių ekspedicijos ir pervežimo iš- 
laidos. Nurodytomis sąlygomis medelių 
užsakymus ir pinigus galima siųsti šiuo 
adresu: M. Czybir, Wilno ul. Jasna 17-1. 


Atsakymai skaitytojams 


Atsakymas Varniukui 


Tamsta sušilęs išgrėei šalto vandens ir 
gavai gerklės uždegimą, anginą. Gerklė sutino 
iš vidaus, padidėjo migdolai (gerklės liaukos), 
todėl sunku nuryti ir skauda. Galimas daly- 
kas, kad pas tamstą galėjo atsirasti gerklėje 
ar liaukose votis, kuri susiaurina gerklę it ne- 
duoda nuryti valgio. 

Sergant gerklės uždegimu (angina) ar gerk- 
lės votimi, kuri dažnai atsiranda kartu su an- 
gina, reikia gulėti lovoje tol, kol yra karščio. 
Jei dažnai krečia drebulys ir karštis labai pa- 
kyla, tai ženklas, kad pradeda augti votis. Gu- 
lint lovoje, reikia gerti daug šiltos arbatos, 
liepažiedžių arbatos su aviečių uogomis, me- 
dumi. Gerklę reikia kas pusę valandos plauti 
šilta raminėlių arbata. Gerai veikia citrinos 
sunka, kuri geriama su šita arbata Kaklą 
aprišti siltai. Jei gerklėje auga votis, tai reikia 
dėti ant kaklo karštus sėmenų maišiukus (ka- 
taplazmas), nuo jų darosi lengviau, netaip skau- 
da gerklė ir lengviau nuryti. Dažnai taip gy- 
daut pavyksta votį išvaryti ir žmogus pa- 
sveiksta, : 

Kadangi, sergant gerklės uždegimu ar vo- 
timi, visada yra aukštas karštis, tai reikia gerti 
3 kartus per dieną po | tabletę aspirinos. Val- 
gyti tik šiltus ir skystus valgius (arbatą, sriu- 
bas, pieną su medumi ir pan). Stengtis ko- 
mažiausia kalbėti, nesibučiuoti, O ypač su ma- 
žais vaikais, nes lengvai gali jie apsikrėsti. 
Vartoti atskirus indus. 

Angina ir kitos staigios gerklės ligos yra 
dažnai pavojingos, nes gali duoti sunkių kom- 
plikacijų: inkstų uždegimą, sąnarių ir širdies 
uždegimą ir kit. Todėl, kol ligonis turi karščio, 
reikia gydyti anksčiau nurodytu būdu. Jei ger- 
klės uždegimas yra labai sunkus su aukšta 
temperatura, didelė votis (nieko negalima nu- 
ryti) arba jei prasideda komplikacijos, reikia 
kreiptis pas gydytoją arba ligeninėn. 

Gydytojas 


Varniukui. Kitų tamstos klausimų nesu- 
prantame, todėl irnieko negalime atsakyti, Pa- 


rašykite aiškiau. 
Redakcija. 


Žemės ūkio gaminių kainos 


Šių metų spalio 1 d., Vilniaus Javų - Prekių 
Biržos pranešimu, buvo mokama už 100 kg auks, 


Rugiai aa a a e a . 14.50— 15.50 

Krieda 6. y a aS 19.°0—21.00 

Miežiai Ga a oan i 14.75— 15.25 

Avižos L e a a aa aa NS aa 14,50—15.00 

Sėmenys a ceee e 1110 43 50—44 50 
Vikia ea e i aaa — 

Lubinas (mėlynas). „4 4 10:25— 125 

Kvietinės sėlenos ... 22-20 10.00—10 50 

Ruginės sėlenos „2240 8.00— 8.50 

Sviestas 1 kg I rūšies urme ...... 3.10 

F = = detak oe ee 3.40 

- „ li rūšies urme. „30 3.00 

. “ detali - m a R 330 

r s UiSies urme 421117 2.90 

”» , + detal.. 47 7330 

Kiausimu lke mes 1.50 

detali r a an a ES 1.70 

